Quddiem problema, diffikultà jew xi ħaġa li mhux sewwa, fid-dinja hemm żewġ għażliet: jew tiffaċċja s-sitwazzjoni, inkella tinjoraha. Jekk hemm karatteristika li tiddistingwixxi lil dan il-Gvern minn ta' qablu u oħrajn hi dik li ma jiddejjaqx jiffaċċja r-realtà. Kif ktibna proprju għal iktar minn darba f'dan l-ispazju, dak tal-Prim Ministru Joseph Muscat huwa gvern kurraġġuż li mhux kuntent bl-istatus quo, u dan narawh f'diversi oqsma. Qasam li jispikka huwa dak tal-ippjanar. Għal snin twal kollox tħalla taħt it-tapit u kulħadd baqa' fommu mitbuq. Issa li l-Awtorità tal-Ippjanar nediet skema ta' regolarizzazzjoni kien hemm min lissen diskors favur u min tkellem kontra. Aħna għandna kliem ta' tifħir għall-mod kif, fl-aħħar, fil-pajjiż qed niffaċċjaw ir-realtà u, filwaqt li l-Awtorità tal-Ippjanar qed iżomm id soda mal-kbir u ma min abbuża bil-bosta, qed tati ċans liż-żgħir iġib is-sitwazzjoni tiegħu f'postha. Fuq kollox, hemm mandat elettorali għal dan kollu. L-iskema ta' regolarizzazzjoni hi t-twettiq ta' wegħda elettorali u wieħed irid iżomm f'moħħu li l-iskema tapplika biss għal żoni fl-iżvilupp Kull applikazzjoni ta' regolarizzazzjoni se tkun soġġetta għal ħlas li jvarja skont it-tip ta' proprjetà u l-użu. Dan hu mod kif se jsiru l-affarijiet minn issa. L-affarijiet li għandhom jiġu regolarizzati, se jiġu regolarizzati f'dawn is-sentejn. Minn issa 'l quddiem kulħadd jaf li min ma josservax il-liġi se jkun soġġett għal azzjoni ta' infurzar min-naħa tal-Awtorità tal-Ippjanar. Awtorità li l-infurzar qed iżżidu bil-bosta. Issa nqatgħet linja darba għal dejjem biex kollox jiġi skont il-liġi u mhux inħallu kollox kif inhu, naħbu kollox taħt it-tapit biex ħafna familji jsibu diffikultà meta jiġu biex ibigħu djarhom. Fuq kollox, nifhmu li din hi deċiżjoni mnebbħa minn gvern li ma jimpikax mal-familji beżlin. Jinnota li forsi setgħu għamlu żball meta m'osservawx xi regolamenti iżda, meta dan mhux iħalli impatt fuq l-ambjent tal-pajjiż, inutli l-inkejja li tħalli familji li ħadmu iebes biex ikollhom id-dar tagħhom u werrieta fil-limbu. Il-Gvern għandu l-awtorità morali jagħmel dan mhux biss għax kien hemm mandat elettorali, iżda wkoll għax huwa gvern li ma jippermettix l-abbużi l-kbar; dawk li jħallu impatt fuq l-ambjent ta' pajjiżna jew is-saħħa tan-nies. Rajna kif aġixxa meta f'ODZ stalel ta' żwiemel inbidlu f'vilel. Rajna kif aġixxa mas-sidien tal-Jerma u l-Mistra li ħallew strutturi se jaqgħu biċċiet u perikolużi. Rajna kif aġixxa maċ-Ċaqnu fejn f'Montekristo tneħħew strutturi li, minkejja d-diskors fuq l-ambjent ta' Gvern Nazzjonalista, ma tneħħew qatt. Din kienet it-tieni ġimgħa konsekuttiva li ktibna fuq ippjanar f'dan l-ispazju. Il-ġimgħa l-oħra tkellimna dwar il-high rise. Għal darb'oħra hemm ħaġa waħda komuni: ma' dan il-Gvern taf fejn qiegħed, ma' Simon Busuttil le. Dwar din baqa' sieket għax la jrid ifuħ u lanqas jinten. Min jibża' jew ma jkunx sinċier mal-poplu mhux denju li jmexxi pajjiż. Lil Simon Busuttil l-ippjanar qed jikxfu kif m'għandu pjan dwar xejn.